
Kodėl perkant telefoną reikės tikrinti kreditingumą? „Tele2“ paaiškina naują tvarką
Nuo lapkričio 20 d. visiems ryšio operatoriams įsigalios nauji telefonų pardavimo išsimokėtinai reikalavimai. „Tele2“ ir toliau siūlys telefonus įsigyti dalimis be pabrangimo, o dėl naujos tvarkos įrenginiai nebrangs. Pagrindinis pokytis – perkant telefoną išsimokėtinai reikės sudaryti vartojimo kredito sutartį, kurios dalis bus ir pirkėjo kreditingumo vertinimas. „Tele2“ įrangos vadovė Laura Saulėnaitė-Laukienė paaiškina, kodėl keičiasi telefonų įsigijimo tvarka ir ką svarbu žinoti pirkėjams.
Perkant šaldytuvą, televizorių ar kitą buitinę techniką išsimokėtinai, kreditingumo patikra bei vartojimo kredito sutarties sudarymas jau seniai yra įprasta. Tuo tarpu perkant telefoną išsimokėtinai iki šiol sudaryti vartojimo kredito sutarties nereikėjo. Nuo lapkričio 20 d. perkant ryšio įrangą dalimis bus taikomi vartojimo kredito išdavimo reikalavimai, todėl reikės sudaryti atskirą sutartį.
Pokyčiai susiję su naujais Europos Sąjungos vartojimo kredito reikalavimais, kurie bus taikomi ir visiems ryšio operatoriams Lietuvoje. Pagal naują tvarką telefonų ir kitos įrangos pirkimas išsimokėtinai bus laikomas vartojimo kreditu. „Tele2“ klientams finansavimo paslaugas teiks licencijuotas finansų partneris. Šių pokyčių tikslas – skatinti atsakingą skolinimąsi ir padėti žmonėms įsitikinti, kad norimas pirkinys atitinka jų finansines galimybes.
„Telefonas, kaip ir buitinė technika, automobilis ar kitas išsimokėtinai perkamas daiktas, yra finansinis įsipareigojimas. Kreditingumo patikra padeda įvertinti, ar nauja mėnesio įmoka neapsunkins kliento ar jo šeimos biudžeto“, – sako L. Saulėnaitė-Laukienė.

Kas bus vertinama perkant telefoną išsimokėtinai?

Pasak ekspertės, kreditingumo patikros tikslas – įvertinti, ar žmogus gali prisiimti naują finansinį įsipareigojimą. Tam svarbu ne tik gaunamos pajamos, bet ir jau turimi įsipareigojimai bei kita vertinimui reikalinga informacija.

„Pavyzdžiui, du panašiai uždirbantys žmonės gali turėti skirtingas finansines galimybes. Vienas neturi jokių paskolų, o kitas kas mėnesį moka būsto paskolos ar automobilio lizingo įmokas. Būtent todėl kreditingumo vertinimas yra svarbi atsakingo skolinimo ir finansinės higienos dalis“, – aiškina L. Saulėnaitė-Laukienė.

Ar dėl naujos tvarkos telefonai brangs?

Dėl naujų reikalavimų telefonai ir kita įranga „Tele2“ klientams nebrangs. Bendrovė ir toliau siūlys galimybę įsigyti telefoną dalimis be pabrangimo. Klientai galės pasirinkti norimą įrenginį ir už jį atsiskaityti mėnesinėmis įmokomis, o finansavimo suteikimas priklausys nuo individualaus kreditingumo vertinimo.

Bendrovė sieks, kad naujoji įsigijimo tvarka klientams būtų kuo paprastesnė ir patogesnė.

„Mūsų tikslas, kad šis papildomas žingsnis būtų kuo paprastesnis mūsų klientams. Salone, kaip ir anksčiau, reikės pateikti asmens dokumentą, o vertinimas vyks automatizuotai. Kai kuriais atvejais gali prireikti papildomos informacijos“, – sako „Tele2“ įrangos vadovė.

Siekiant užtikrinti didesnį aiškumą ir skaidrumą, pagal naują tvarką ryšio paslaugoms ir telefono finansavimui bus sudaromos atskiros sutartys – viena su „Tele2“, kita su licencijuotu finansų partneriu. Klientai taip pat gaus dvi atskiras sąskaitas: vieną už ryšio paslaugas, kitą – už įrenginį.

Pasak ekspertės, toks atsiskaitymo būdas leis klientams patogiau stebėti savo išlaidas ir aiškiai matyti, kiek kas mėnesį sumoka už ryšio paslaugas, o kiek – už telefoną. Svarbu tai, kad dvi sąskaitos nereiškia didesnių išlaidų – keičiasi tik atsiskaitymo tvarka, o ne įrenginio kaina.

Perkant telefoną už visą kainą iš karto, niekas nesikeis. Naujoji tvarka taip pat neturės įtakos anksčiau sudarytoms įrangos pirkimo išsimokėtinai sutartims.

Kaip sumažinti telefono įmoką?

Jeigu pasirinkto telefono mėnesio įmoka per didelė, pasak L. Saulėnaitės-Laukienės, operatorius visada siūlys kitų galimybių. Pavyzdžiui, galima didesnę dalį kainos sumokėti iš anksto ir taip sumažinti mėnesio mokėtiną sumą. Kitas variantas – pasirinkti pigesnį modelį. Taip pat verta stebėti „Tele2“ siūlomas akcijas ir specialius pasiūlymus, kurie gali padėti norimą įrenginį įsigyti palankesne kaina.

Sumažinti naujo telefono kainą gali padėti ir anksčiau naudotas įrenginys. Pasinaudojus „Tele2“ paslauga „Atnešk seną – naują pirk pigiau!“, seno telefono vertė pritaikoma kaip nuolaida naujam.

Atnešus seną telefoną į „Tele2“ saloną, konsultantas įvertins jo būklę ir nustatys tikslią vertę. Šia suma bus sumažinta naujo įrenginio kaina, o perkant išsimokėtinai – ir finansuojama suma. Priklausomai nuo telefono modelio, jo senumo ir būklės, nuolaida gali siekti net iki kelių šimtų eurų. Todėl gali sumažėti mėnesio įmoka, o mažesnė finansuojama suma taip pat gali padidinti galimybes gauti finansavimą.

„Seno telefono vertė gali padengti dalį naujo įrenginio kainos. Taip klientas sumažina pradinę arba mėnesio įmoką, o nebenaudojamas telefonas nelieka gulėti stalčiuje“, – sako L. Saulėnaitė-Laukienė.

Daugiau informacijos:
Asta Buitkutė
„Tele2“ atstovė ryšiams su visuomene
M +370 668 00467
@ asta.buitkute@tele2.com
Apie „Tele2“

„Tele2“ nuolatos siekia teikti geriausius pasiūlymus ir siūlyti mažiausias kainas rinkoje. Bendrovė teikia mobiliojo ir fiksuoto ryšio, duomenų perdavimo, kabelinės televizijos, turinio ir daiktų interneto sprendimų paslaugas milijonams klientų. Nuo 1993 m., kai Jan Stenbeck įkūrė bendrovę, ji tapo rimtu konkurentu buvusioms valstybinėms monopolijoms ir kitiems ryšio tiekėjams. Nuo 1996 m. „Tele2“ įtraukta į NASDAQ OMX Stokholmo vertybinių popierių biržos sąrašus. Lietuvoje „Tele2“ pradėjo veiklą 2000 metais. Aplankykite mus www.tele2.lt

